Shavkat Mirziyoyev “Rossiya temir yo‘llari” bosh direktorini qabul qildi

O‘zbekiston Prezidenti Shavkat Mirziyoyev 19-may kuni “Rossiya temir yo‘llari” kompaniyasi (“RJD” OAJ) bosh direktori – boshqaruvi raisi Oleg Belozyorovni qabul qildi.

Temiryo‘l aloqalari sohasidagi o‘zaro manfaatli hamkorlikning yangi yo‘nalishlari hamda butun mintaqaning tranzit salohiyatini samarali ishga solishga qaratilgan muhim infratuzilmaviy loyihalarni ilgari surish yo‘llari ko‘rib chiqildi.
Davlat rahbari mamlakatlar temiryo‘l ma’muriyatlari o‘rtasida, shu jumladan xalqaro tarmoq tuzilmalari doirasida an’anaviy yaqin va sermahsul ishbilarmonlik aloqalari qaror topganini mamnuniyat bilan qayd etdi.
Pandemiya sharoitida, keng rivojlangan va o‘zaro integratsiyalashgan transport kommunikatsiyalari, eng avvalo, temiryo‘llar koronavirus oqibatlariga muvaffaqiyatli qarshi kurashish hamda O‘zbekiston bilan Rossiya o‘rtasidagi savdo-iqtisodiy hamkorlikning jadal sur’atini saqlab qolishga xizmat qilgani ta’kidlandi.

Amaliy sheriklikni kengaytirish, jumladan, mamlakatda temiryo‘llar tizimini takomillashtirish bo‘yicha hamkorlik qilish, yuk tashishlar hajmini ko‘paytirish uchun qulay sharoitlarni shakllantirish, qishloq xo‘jaligi mahsulotlarini tashish mexanizmlarini yo‘lga qo‘yish, yo‘lovchi poyezdlarining qatnovini qayta tiklash va yuqori malakali mutaxassislarni tayyorlash masalalariga alohida e’tibor qaratildi.
Xalqaro moliyaviy institutlarni jalb qilgan holda “Mozori-Sharif—Qobul—Peshavor” temiryo‘lini qurish loyihasini birgalikda ilgari surish masalasi ham ko‘rib chiqildi.

Loyihani har tomonlama tayyorlash, shu jumladan texnik hujjatlarni ishlab chiqish va qurilishni tez fursatda boshlashga qaratilgan ishlarda ishtirok etish yuzasidan kelishuvga erishildi.
“RJD” rahbari Oleg Belozyorov tarmoq kompaniyalari temiryo‘llar sohasidagi sheriklikning ustuvor vazifalarni amalga oshirishda keng ko‘lamda hamkorlik qilishga tayyor ekanini ta’kidladi.
Bundan avval O‘zbekiston elchisi Qirg‘iziston prezidenti Sadir Japarovga ishonch yorlig‘ini topshirgani, Shavkat Mirziyoyev standartlashtirish, sertifikatlash va metrologiya milliy tizimini takomillashtirish chora-tadbirlari taqdimoti bilan tanishgani hamda Shavkat Mirziyoyevning 2021-yil oktabr oyigacha qanday xalqaro tadbirlarda qatnashishi ma’lum qilingani haqida xabar berilgan.